b'\n_START_ARTICLE_\nSarajevo\n_START_SECTION_\nIlmasto\n_START_PARAGRAPH_\nSarajevossa vallitsee mannerilmasto, johon kuuluvat l\xc3\xa4mpim\xc3\xa4t kes\xc3\xa4t (noin 35 \xc2\xb0C:n l\xc3\xa4mp\xc3\xb6tilat eiv\xc3\xa4t ole ep\xc3\xa4tavallisia) ja kylm\xc3\xa4t, yleens\xc3\xa4 lumiset talvet. Vuoden l\xc3\xa4mpimin kuukausi on hein\xc3\xa4kuu, jonka keskil\xc3\xa4mp\xc3\xb6tila on noin 19\xc2\xa0\xc2\xb0C, kylmin puolestaan tammikuu, \xe2\x88\x921\xc2\xa0\xc2\xb0C. Vuotuinen sadem\xc3\xa4\xc3\xa4r\xc3\xa4 on 932\xc2\xa0mm. Sateisinta on marraskuussa (94,2\xc2\xa0mm) ja kuivinta helmikuussa (67\xc2\xa0mm). Keskim\xc3\xa4\xc3\xa4r\xc3\xa4inen ilmanpaine on 942,3\xc2\xa0mbar.\n_START_SECTION_\nHistoria\n_START_PARAGRAPH_\nSarajevon historia on pitk\xc3\xa4 ja v\xc3\xa4rik\xc3\xa4s. Nykyisen Sarajevon alueella on ollut asutusta jo kivikaudella. Alue joutui my\xc3\xb6s Rooman imperiumin valtaamaksi, jolloin nykyisen Sarajevon paikalla oli Aquae Sulphurae -niminen kaupunki. Keskiajalla Sarajevo oli osa Bosnian Vrhbosna-nimist\xc3\xa4 hallintoaluetta. _NEWLINE_Nykyisen Sarajevon kaupungin perustamisajankohtana pidet\xc3\xa4\xc3\xa4n vuotta 1461, jolloin ottomaanihallitsija Isa-beg Ishakovi\xc4\x87 muutti Brodac-nimisen kyl\xc3\xa4pahasen p\xc3\xa4\xc3\xa4kaupungiksi rakentamalla sinne muun muassa moskeijan (Carova D\xc5\xbeamija eli Keisarinmoskeija), torin, kylpyl\xc3\xa4n ja kuvern\xc3\xb6\xc3\xb6rin linnan (Saray), josta kaupunki sai nykyisen nimens\xc3\xa4. N\xc3\xa4iden rakennust\xc3\xb6iden ansiosta Sarajevo kasvoi nopeasti alueen suurimmaksi kaupungiksi._NEWLINE_1500-luvulla kaupunki kasvoi. Hallitsija Gazi Husrev-begin aikana rakennettiin suurin osa nykyist\xc3\xa4 vanhaakaupunkia. Sarajevosta tuli Istanbulin j\xc3\xa4lkeen Balkanin t\xc3\xa4rkein kaupunki. Se tuli tunnetuksi lukuisista moskeijoistaan: 1500-luvun puoliv\xc3\xa4liss\xc3\xa4 niit\xc3\xa4 oli kaupungissa jo yli sata. 1660-luvulla Sarajevon v\xc3\xa4kim\xc3\xa4\xc3\xa4r\xc3\xa4n arvioidaan olleen yli 80\xc2\xa0000. Vuonna 1697 kaupunki paloi kuitenkin maan tasalle ottomaaneja vastaan suoritetun ry\xc3\xb6st\xc3\xb6retken seurauksena. Kaupunki j\xc3\xa4lleenrakennettiin, mutta se ei saavuttanut aikaisempaa loistoaan ja Travnik sai p\xc3\xa4\xc3\xa4kaupungin aseman. _NEWLINE_Vuonna 1878 kaupungin valtasi It\xc3\xa4valta-Unkari. Tulipalossa suuri osa kaupungin keskustaa paloi, ja j\xc3\xa4lleenrakennus johti ainutlaatuiseen sekoitukseen l\xc3\xa4nsimaista ja it\xc3\xa4maista arkkitehtuuria. It\xc3\xa4valta-Unkarin hallintoaikana Sarajevo teollistui, l\xc3\xa4nsimaistui ja uudenaikaistui. Muun muassa latinalaiset aakkoset otettiin k\xc3\xa4ytt\xc3\xb6\xc3\xb6n. _NEWLINE_Ensimm\xc3\xa4iseen maailmansotaan johtanut tapahtumaketju alkoi Sarajevossa 28. kes\xc3\xa4kuuta 1914, kun opiskelija Gavrilo Princip murhasi siell\xc3\xa4 It\xc3\xa4valta-Unkarin kruununperillisen, arkkiherttua Frans Ferdinandin ja h\xc3\xa4nen vaimonsa Sophien \xe2\x80\x9dSarajevon laukauksissa\xe2\x80\x9d. _NEWLINE_Ensimm\xc3\xa4inen maailmansota koetteli kaupunkia, ja nelj\xc3\xa4n verisen sotavuoden j\xc3\xa4lkeen Sarajevosta tuli osa Serbien, kroaattien ja sloveenien kuningaskuntaa, jonka nimi my\xc3\xb6hemmin muutettiin Jugoslaviaksi. Toisessa maailmansodassa Sarajevon valtasivat saksalaiset. Sodan j\xc3\xa4lkeen Sarajevo kasvoi ja teollistui voimakkaasti. Uusia kommunistityyppisi\xc3\xa4 l\xc3\xa4hi\xc3\xb6it\xc3\xa4 rakennettiin vanhastakaupungista l\xc3\xa4nteen. Voimakkainta kasvu oli 1980-luvun alussa, sill\xc3\xa4 vuoden 1984 talviolympialaiset pidettiin Sarajevossa. Olympialaiset olivat menestys ja matkailu elinkeinona kasvoi._NEWLINE_Jugoslavian liittotasavallan jouduttua sis\xc3\xa4llissotaan serbijoukot piirittiv\xc3\xa4t Sarajevon 6. huhtikuuta vuonna 1992. Seurannut Sarajevon piiritys oli nykyajan pisin piiritys ja se kesti syyskuuhun 1995 asti. Piiritys aiheutti suurta tuhoa kaupungille. Kaupunki oli jatkuvan kranaattitulen kohteena ymp\xc3\xa4r\xc3\xb6ivilt\xc3\xa4 kukkuloilta, ja tuskin ainoakaan rakennus s\xc3\xa4\xc3\xa4styi vaurioilta. J\xc3\xa4lleenrakennusty\xc3\xb6t aloitettiin heti sodan j\xc3\xa4lkeen, ja suurin osa kaupungista on saatu kunnostettua.\n_START_SECTION_\nLiikenne\n_START_PARAGRAPH_\nSuurin osa Sarajevon ulkopuolelle suuntautuvasta liikenteest\xc3\xa4 kulkee kaupungista l\xc3\xa4nteen, jossa sijaitsevat maan t\xc3\xa4rkeimm\xc3\xa4t kaupungit. My\xc3\xb6s rautatie tulee kaupunkiin l\xc3\xa4nnest\xc3\xa4 p\xc3\xa4in. Sarajevon p\xc3\xa4\xc3\xa4rautatieasema on kaupungin pohjoisosassa. P\xc3\xa4ivitt\xc3\xa4isi\xc3\xa4 junayhteyksi\xc3\xa4 on Zagrebiin, Zenicaan, Budapestiin, Banja Lukaan, Dobojin, Belgradiin, Mostariin ja Plo\xc4\x8deen. Sarajevosta Keski-Eurooppaan viev\xc3\xa4 moottoritie on paikoin huonokuntoinen, vaikka sit\xc3\xa4 on viime aikoina kunnostettu._NEWLINE_Sarajevon kansainv\xc3\xa4linen lentokentt\xc3\xa4 Me\xc4\x91unarodni Aerodrom Sarajevo sijaitsee kaupungin l\xc3\xa4hell\xc3\xa4 lounaassa Ilidzan esikaupunkialueella. Se avattiin 2. kes\xc3\xa4kuuta vuonna 1969. Sarajevon piirityksen aikana lentokentt\xc3\xa4\xc3\xa4 k\xc3\xa4ytettiin humanit\xc3\xa4\xc3\xa4risen avun tuontiin sek\xc3\xa4 ulkomaisten lehtimiesten ja poliitikkojen kuljetukseen. Lentokentt\xc3\xa4 vaurioitui sodan aikana pahasti. Vuonna 1996 se avattiin taas siviililiikenteelle._NEWLINE_Hankalan maaston, tilanahtauden ja jalankulkijoita suosivan kaupunkisuunnittelun vuoksi Sarajevosta on melkoisen vaikeaa l\xc3\xb6yt\xc3\xa4\xc3\xa4 pys\xc3\xa4k\xc3\xb6intipaikkoja etenkin kes\xc3\xa4isin, kun matkailijat lis\xc3\xa4\xc3\xa4v\xc3\xa4t kaupungin v\xc3\xa4kim\xc3\xa4\xc3\xa4r\xc3\xa4\xc3\xa4. Jalan p\xc3\xa4\xc3\xa4see helposti paikasta toiseen, sen sijaan py\xc3\xb6r\xc3\xa4ily ei ole kovin yleist\xc3\xa4. Julkiset liikennev\xc3\xa4lineet ovat hyv\xc3\xa4t. Sarajevossa liikenn\xc3\xb6i kuusi raitiovaunu-, nelj\xc3\xa4 johdinauto- ja yhdeks\xc3\xa4n linja-autolinjaa. Sarajevo sai s\xc3\xa4\xc3\xa4nn\xc3\xb6llisesti liikenn\xc3\xb6iv\xc3\xa4n raitiotien vuonna 1885, ensimm\xc3\xa4isen\xc3\xa4 kaupunkina Euroopassa.\n_START_SECTION_\nHallinto\n_START_PARAGRAPH_\nMaansa ja kantoninsa p\xc3\xa4\xc3\xa4kaupunkina Sarajevo on Bosnia ja Hertsegovinan hallinnollinen keskus. Se koostuu nelj\xc3\xa4st\xc3\xa4 kunnasta ja sill\xc3\xa4 on oma kaupunginhallitus, mik\xc3\xa4 on harvinaista Bosnia ja Hertsegovinassa. Kaupunginjohtaja on sosiaalidemokraatti Muhidin Hamamd\xc5\xbei\xc4\x87. T\xc3\xa4rkein lains\xc3\xa4\xc3\xa4d\xc3\xa4nn\xc3\xb6llinen elin on Gradsko Vije\xc4\x87e eli kaupunginvaltuusto, jonka j\xc3\xa4senet valitaan kuntakohtaisissa vaaleissa siten, ett\xc3\xa4 kunnan vaalitulosta painotetaan v\xc3\xa4kim\xc3\xa4\xc3\xa4r\xc3\xa4ll\xc3\xa4. Kaupunginvaltuuston puheenjohtaja on Mira Jadri\xc4\x87-Winterhalter. _NEWLINE_Sarajevo on jaettu nelj\xc3\xa4\xc3\xa4n kuntaan, joka on Bosnia ja Hertsegovinan kantonista seuraavaksi pienin hallinnollinen yksikk\xc3\xb6. N\xc3\xa4m\xc3\xa4 ovat Centar (keskusta), Novi Grad (uusi kaupunki), Novo Sarajevo (uusi Sarajevo) ja Stari Grad (vanhakaupunki). N\xc3\xa4iden lis\xc3\xa4ksi Sarajevolla on l\xc3\xa4hi\xc3\xb6kuntia, mm. Had\xc5\xbei\xc4\x87i, Ilid\xc5\xbea, Ilija\xc5\xa1, Trnovo ja Vogo\xc5\xa1\xc4\x87a.\n_START_SECTION_\nV\xc3\xa4est\xc3\xb6\n_START_PARAGRAPH_\nSarajevon suurimmat etniset ryhm\xc3\xa4t ovat bosnialaiset (77,4\xc2\xa0%), serbit (12\xc2\xa0%) ja kroaatit (7,5\xc2\xa0%). Asukasluku on kasvussa ja t\xc3\xa4t\xc3\xa4 vauhtia se saavuttaa sotaa edelt\xc3\xa4neen v\xc3\xa4kim\xc3\xa4\xc3\xa4r\xc3\xa4n alle 25 vuodessa. Sarajevon asukkaat ovat perinteisesti hyvin ylpeit\xc3\xa4 kaupungistaan. Kuuluisia sarajevolaisia ovat mm. Nobel-palkinnonsaajat Ivo Andri\xc4\x87 ja Vladimir Prelog._NEWLINE_Uskontojen kirjo on Sarajevossa suuri. Kirkot, moskeijat ja synagogat ovat aina olleet ja ovat siell\xc3\xa4 edelleenkin vierekk\xc3\xa4in. Kaupunki on t\xc3\xa4st\xc3\xa4 saanut lempinimen pieni Jerusalem._NEWLINE_Tosin viimeisen sodan j\xc3\xa4lkeen mm. kreikkalaiskatoliset kirkot ovat joutuneet ilkivallan kohteeksi.\n_START_SECTION_\nElinkeinot ja talous\n_START_PARAGRAPH_\nSarajevon talous kukoisti 1980-luvulla teollisuuden kehityksen ja olympialaisten ansiosta. Sodan j\xc3\xa4lkeen talous on toipunut nopeasti ja kasvanut huimaa vauhtia. Kaupungissa harjoitetaan mm. elintarvike-, tekstiili-, huonekalu-, auto- ja metalliteollisuutta. Suurin osa viennist\xc3\xa4 menee Saksaan, Isoon-Britanniaan, Serbiaan ja Montenegroon. _NEWLINE_Matkailu on Sarajevossa jatkuvassa kasvussa ja kaupungin t\xc3\xa4rkeimpi\xc3\xa4 elinkeinoja. Olympialaisten tuoman kuuluisuuden ja talviurheilumahdollisuuksien paranemisen vuoksi Sarajevon kauniit vuoret ovat suosittu talviurheilukohde. Kaupungissa on puolisen sataa hotellia ja paljon muita pieni\xc3\xa4 majapaikkoja. Erityinen ryhm\xc3\xa4 ovat sotamatkailijat, jotka tulevat Sarajevoon katsomaan sis\xc3\xa4llissodan j\xc3\xa4lki\xc3\xa4 ja tapahtumapaikkoja.'